《遣兴》
清代·尤珍

春风吹庭树，渐见绿叶生。众鸟引雏出，翩翩飞且鸣。

鹍鹏及雀蛤，物类善变更。惟人独不化，感叹谁能平。

万事天所命，达观息群营。思游五岳遍，入海登蓬瀛。

浩荡乘天风，吾将从此行。

作者简介：（1647—1721）江苏长洲人，字慧珠，一字谨庸，号沧湄。尤侗子。康熙二十年进士，由编修累迁右赞善。工诗，每作一诗，字字求安。与沈德潜交最善。有《沧湄类稿》、《晬示录》。